»Nikakav problem, ovakve vrste koalicija postoje u Njemačkoj, u brojnim drugim zemljama i nitko to ne dovodi u pitanje. Ako je to tabu u Hrvatskoj, onda sam tu da rušim takve tabue«, istaknuo je. Kada govori o transformaciji hrvatskog društva, dodao je, misli na politiku koju vodi zadnjih godinu dana, od kada je izrazio želju da postane predsjednik HDZ-a.

ZAGREB – Predsjednik HDZ-a i Vlade Andrej Plenković ustvrdio je u ponedjeljak kako će koalicijska vlast HDZ-a i HNS-a biti stabilna, oporbene optužbe da ta koalicija znači prijevaru birača ocijenio je kao nelogične i ispod svih razina, te istaknuo kako mu je ključni cilj uključivo i tolerantno društvo okrenuto rješavanju problema uz respektiranje drugih, a u tom je smislu pohvalio »političku odgovornost koju je pokazao HNS«.

»Naš je osnovni cilj bio da poruku političke stabilnosti nastavimo, a to znači da nema trećih parlamentarnih izbora u manje od tri godine. To je bio moj ključni cilj i upravo stoga posebno cijenim političku odgovornost koju je pokazao HNS, prihvativši vrlo jasnu poruku koja je bila upućena i nekim drugim parlamentarnim stranaka, da se priključe aktivnostima koje poduzimamo za gospodarski rast i razvoj, društvenu solidarnost i odgovornost, rješavanje ozbiljnih, krupnih pitanja na dnevnom redu, sigurnosnih, financijskih, rješavanje kriza poput ove u koncernu Agrokor, na način da bi bez političke stabilnosti sve to za bilo koju zemlju, pa i Hrvatsku, bilo puno teže«, izjavio je Plenković u HTV-ovom Dnevniku.

Potvrdno je odgovorio na pitanje znači li to da će ova koalicija biti stabilna, da Vlada s novim ministrima i parlamentarnom većinom od 78 zastupničkih ruku ulazi u stabilnije razdoblje okrenuto ispunjavanju zajedničkih programskih ciljeva.

Bilo je i ranijih vlada s potporom 77,78 zastupnika, to je uobičajeno u demokraciji

Naglasio je da je ispunio obećanje od prije lokalnih izbora da će parlamentu predstaviti nove ministre te da će Vlada nastaviti s normalnim radom. »Ono što je važno za hrvatske građane jest znati da je bilo i ranijih vlada koje su funkcionirale uz potporu 77, 78, 80-tak zastupnika. To je sasvim normalno i uobičajeno u demokraciji«, poručio je Plenković.

Oporbene optužbe da koalicija HDZ-HNS znači prijevaru birača koji na izborima nisu glasali za takvu opciju nazvao je nelogičnima, a rasprave pojedinih saborskih zastupnika zadnjih dana i »ispod svih razina. Ustvrdio je, naime, kako je u hrvatskom izbornom sustavu (deset izbornih jedinica, plus manjine, plus Hrvati izvan Hrvatske) praktički gotovo nemoguće da netko odmah dobije 76 zastupnika, odnosno većinu, a što pretpostavlja poslijeizborne koalicije.

»Sjetit ćete se izjava čelnika Mosta prošlog ljeta – nisu lobirali ni za HDZ, ni za SDP, lobirali su za sebe. Je li prijevara birača Mosta činjenica da je Most išao s HDZ-om nakon 11. rujna? Ista je stvar što se tiče koalicije koja je izabrana na istoj listi. Ona nakon izbora jednostavno nije imala nikakvog smisla, tadašnji čelnik SDP-a daje ostavku, klubovi se formiraju u Saboru i političke stranke donose svoje odluke. Stoga ta rečenica o ‘prijevari birača’ apsolutno ne stoji, postoji politička odgovornost i ono što nazivam transformativnim procesom u hrvatskom društvu«, kazao je Plenković.

Ako je koalicija HDZ-HNS tabu u Hrvatskoj, tu sam da rušim takve tabue

U tom je smislu naveo i primjer da pučani, dakle dio HDZ.ove političke obitelji, u Europskom parlamentu normalno koaliraju s liberalima, u kojima su Jozo Radoš iz HNS-a i Ivan Jakovčić iz IDS-a.

»Nikakav problem, ovakve vrste koalicija postoje u Njemačkoj, u brojnim drugim zemljama i nitko to ne dovodi u pitanje. Ako je to tabu u Hrvatskoj, onda sam tu da rušim takve tabue«, istaknuo je.

Kada govori o transformaciji hrvatskog društva, dodao je, misli na politiku koju vodi zadnjih godinu dana, od kada je izrazio želju da postane predsjednik HDZ-a.

»U međuvremenu smo pobijedili na parlamentarnim izborima, uvjerljivo pobijedili na lokalnim. Podsjećam birače i članove HDZ-a – HDZ ima predsjednicu države, Sabora i Vlade, 19 od 21 člana Vlade, 13 županija, Split, 62 grada, 204 općine. Takav rezultat HDZ nije imao od sredine 1990-ih, to su činjenice. Drugo, nastojim izbjeći podjele i antagoniziranje u društvu. Ono što smo čuli proteklih dana u Saboru od nekih zastupnika je isključivost, rekao bih na granici mržnje, bez ikakve alternative i konstruktivnog pristupa rješavanju problema. Slično se vidjelo i kod krize u Agrokoru – kritika, kritika, kritika, alternativa – nema je. Ovo što smo vidjeli, pritiske koji su se radili na pojedine zastupnike i stranke, su bili ispod svih razina«, rekao je premijer.

Naglasio je kako mu je želja uključivo, tolerantno društvo okrenuto rješavanju problema uz respektiranje drugih, a upravo je stoga bitnom ocijenio dogovorenu platformu između HDZ i HNS-a oko uvažavanja različitosti, vrijednosnih sustava, svjetonazora. »Ako postoje bitne teme za razvoj zemlje spremni smo tu postići programski dogovor i određene kompromise kako bismo išli naprijed. To je bit i logika tog transformativnog procesa. Ako gledate političke stranke, najtolerantniju retoriku na političkoj sceni ima HDZ, bez ikakvih dilema«, ustvrdio je Plenković.

Važno je da birači Hasanbegovića i Esih znaju da su njih dvoje glasali identično kao SDP

Dodao je kako – nova Strategija nacionalne sigurnosti, Zakon o sustavu domovinske sigurnosti, subvencioniranje kredita za mlade obitelji, današnji posjet rumunjskog premijer i večerašnji dolazak ukrajinskog, sutrašnji posjet poljskog predsjednika, idući tjedan Europsko vijeće u Bruxellesu gdje se priprema Dubrovnik Forum krajem lipnja, zajednička sjednica Vijeća ministara BiH i Vlade RH početkom srpnja, nastavak aktivnosti oko Agrokora i niz drugih gospodarskih tema – svjedoče o tome da Vlada nastavlja sa svojim normalnim aktivnostima i dinamikom.

»Ono što je za mene izrazito važno je da u ovom procesu, koji smo pratili proteklih tjedana, hrvatski birači imaju prilike vidjeti tko je tko, a mislim da se to razotkrivanje više nego ikad do sad pokazalo. Pokazalo se tko je isključiv, a tko je konstruktivan. Primjerice, ljudi koji su bili izabrani na listi HDZ-a, Zlatko Hasanbegović i Bruna Esih, koji su dobili povjerenje Nacionalnog vijeća HDZ-a da budu na listi, oni su u petak glasali identično kao i SDP. Jako je važno za njihove birače da znaju kako su se ponijeli i kakav odabir su napravili, unatoč tomu što su bili izabrani na listi HDZ-a. To nije niti korektno niti lojalno, a ljudi to vide«, poručio je Plenković.